ร้านนี้เป็นอีกร้านนึงที่ญาติๆ มักจะเลือกมากินวันเกิดผู้ใหญ่ ด้วยความที่ที่ตั้งร้านไม่ไกลจากบ้านแต่ละคนมาก แล้วก็เป็นร้านที่เหมาะสำหรับไปกินกันเป็นกลุ่มใหญ่ๆ มีห้องส่วนตัว และเป็นอาหารจีน

ทุกครั้งที่ไปร้านนี้ จะต้องเห็นมีห้องที่จัดงานแต่งอยู่ทุกครั้ง คงจะเป็นร้านยอดฮิตสำหรับละแวกนั้นด้วยสำหรับจัดงานเลี้ยงแต่งงาน ที่จอดรถค่อนข้างกว้าง ห้องอาหารแต่ละห้องจะมีชุดคาราโอเกะเตรียมไว้ให้ (ถ้าจะใช้ต้องเสียเงินเพิ่ม)

[ อาหารที่สั่ง ]
- ออเดิร์ฟ ได้กระเพาะปลาผัดแห้ง ขนมจีบกุ้ง แปะก๊วยทอดเกลือ และปอเปี๊ยทอด
- กุ้งทอดครีมสลัด จานนี้ทอดมาเป็นสีเหลืองทองสวยดีครับ รสชาติใช้ได้ตามมาตรฐานทั่วไป

- ปลากระพงทอดน้ำปลา ปลาค่อนข้างตัวใหญ่ดีแต่ทอดมาแปลกๆ และน้ำปลาที่หวานๆ ไว้ราด รสชาติไม่ค่อยกลมกล่อมเลย  แต่ถ้ากินคู่กับยำมะม่วงก็โอเคอยู่

- หอยจ๊อกับแฮ่กึ๋น จานนี้ใช้ได้ครับ แต่ละชิ้นจะเป็นลูกใหญ่ๆ เนื้อเยอะ แต่จะไม่ได้เห็นเป็นตัวกุ้งเน้นๆ อย่างบางร้าน (ส่วนตัวผมชอบแบบที่เห็นเป็นชิ้นกุ้งชัดๆ มากกว่า)

- หูฉลามน้ำแดง เสิร์ฟมาดูอลังการดีครับ เห็นหูฉลามเป็นแผ่นใหญ่ๆ ไม่ขาด แต่ต้องบอกตรงๆ ว่ารสชาติไม่ผ่านเลย ทั้งเนื้อหูฉลามและตัวน้ำซุป เนื้อหูฉลามมันยังค่อนข้างแข็งอยู่ ส่วนน้ำซุปก็รสชาติไม่กลมกล่อม จืดมาก  ใส่จิ๊กโฉ่วเข้าไปกับพริกไทยก็ยังไม่อร่อยขึ้นอยู่ดี  จานนี้บอกได้เลยว่าไม่แนะนำครับ  ปกติถ้าสั่งหูฉลามมาจะซดน้ำซุปกันเกลี้ยง แต่วันนี้เหลือบาน

- ปลิงทะเลผัดกะเพรากรอบ เพิ่งเคยกินเมนูนี้ครั้งแรก รสชาติความเป็นผัดกะเพรามันไม่เข้าไปในตัวปลิงเท่าไหร่ แต่ยังดีที่มีส่วนผสมอย่างอื่นเช่นหมูสับ กุ้ง ปลาหมึกกรอบ เลยช่วยรสชาติได้อยู่ ถือว่าไม่แย่ครับจานนี้

- ผัดโหงวก้วย อร่อยดีครับ

- ส้มตำไทย ถึงจะเป็นร้านอาหารจีน แต่ก็มีเมนูส้มตำให้สั่งนะครับ ตำมาได้อร่อยด้วย มะละกอกรอบถูกใจ กุ้งแห้งใช้ตัวขนาดกลาง เครื่องต่างๆ ที่เอามาตำค่อนข้างดี แต่ลืมสั่งว่าเอาแซ่บๆ  ไม่งั้นน่าจะถูกใจกว่านี้

- กุ้งอบวุ้นเส้น วุ้นเส้นเหนียวพอใช้ ควรเหนียวและรสชาติน่าจะเข้าเส้นมากกว่านี้ กุ้งจะได้เป็นตัวขนาดกลางไม่อวบ ได้มาหลายตัวอยู่ กินกันจนเหลือกุ้งกลับบ้านซะงั้น จานนี้ถือว่าโอเคครับ


มื้อนี้ไปกินกัน 3 โต๊ะใหญ่ (20 กว่าคน) ค่าเสียหายออกมาหลังใช้บัตรลดของทางร้านแล้ว 16,700 บาท .. ต้องบอกตรงๆ ว่ามื้อนี้ค่อนข้างผิดหวังกับรสชาติอาหารครับ  ยิ่งพอผมเทียบกับร้านฮั่วเซ่งฮง สาขาศาลายา ร้านประจำอีกร้านที่เพิ่งไปกินเมื่อเดือนก่อน ยิ่งทำให้เห็นความอร่อยที่แตกต่างกันพอสมควรเลย ...  แต่เชื่อว่าเดี๋ยวก็ได้กลับไปกินอีก ครั้งหน้าจะรอดูว่ารสชาติยังคงเป็นแบบนี้มั้ย ถ้าใช่ คงต้องพิจารณาเลือกร้านใหม่ซะหน่อยถ้ามีนัดญาติครั้งต่อไป

ปล. จริงๆ 2.5 ดาว แต่ปัดขึ้นให้นะ